CELEX: 32015D1873
Language: sl
Date: 2015-10-08 00:00:00
Title: Izvedbeni sklep Sveta (EU) 2015/1873 z dne 8. oktobra 2015 o uvedbi nadzornih ukrepov za 4-metil-5-(4-metilfenil)-4,5-dihidrooksazol-2-amin (4,4′-DMAR) in 1-cikloheksil-4-(1,2-difeniletil)piperazin (MT-45)

20.10.2015   
            
            
               SL
            
            
               Uradni list Evropske unije
            
            
               L 275/32
            
         IZVEDBENI SKLEP SVETA (EU) 2015/1873
   z dne 8. oktobra 2015
   o uvedbi nadzornih ukrepov za 4-metil-5-(4-metilfenil)-4,5-dihidrooksazol-2-amin (4,4′-DMAR) in 1-cikloheksil-4-(1,2-difeniletil)piperazin (MT-45)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi (1) ter zlasti člena 8(3) Sklepa,
   ob upoštevanju predloga Evropske komisije,
   ob upoštevanju mnenja Evropskega parlamenta,
   ob upoštevanju naslednjega:
   
               (1)
            
            
               Poročilo o oceni tveganja glede nove psihoaktivne snovi 4-metil-5-(4-metilfenil)-4,5-dihidrooksazol-2-amin (v nadaljnjem besedilu: 4,4′-DMAR) je bilo pripravljeno v skladu s členom 6 Sklepa 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami (ECSDZD) ter je bilo nato Komisiji in Svetu predloženo 19. septembra 2014.
            
         
               (2)
            
            
               4,4′-DMAR je sintetični substituirani derivat oksazolina. Je derivat aminoreksa in 4-metilaminoreksa (4-MAR), dveh sintetičnih poživil, nadzorovanih v skladu s Konvencijo Združenih narodov o psihotropnih snoveh iz leta 1971.
            
         
               (3)
            
            
               4,4′-DMAR je na trgu drog v Uniji vsaj od decembra 2012 sistemu zgodnjega opozarjanja pa je bil sporočen decembra 2012. Devet držav članic je poročalo o odkritjih ob zasegih snovi, predvsem v obliki belega ali barvnega praška in tablet ter bioloških in zbranih vzorcev.
            
         
               (4)
            
            
               4,4′-DMAR se je pojavil na trgu novih psihoaktivnih snovi kot „kemikalija za raziskave“, ki so jo prodajali spletni trgovci na drobno, zdaj pa je naprodaj na ulici. 4,4′-DMAR se prodaja in uporablja pod lastnim imenom, vendar se lažno prodaja na nezakonitem trgu tudi kot ekstazi in amfetamini.
            
         
               (5)
            
            
               Med junijem 2013 in junijem 2014 je bilo v treh državah članicah evidentiranih 31 smrtnih primerov, povezanih s 4,4′-DMAR. V večini primerov je bil 4,4′-DMAR bodisi vzrok smrti bodisi je skupaj z drugimi snovmi verjetno prispeval k smrtnemu izidu. Ena od držav članic je poročala o primeru zastrupitve brez smrtnega izida.
            
         
               (6)
            
            
               Študije o toksičnosti 4,4′-DMAR ne obstajajo.
            
         
               (7)
            
            
               Ni podatkov o razširjenosti uporabe 4,4′-DMAR. Vendar glede na razpoložljive informacije njegova uporaba ni razširjena. Glede na informacije, pridobljene ob smrtnih primerih, so uporabniki zaužili 4,4′-DMAR tudi nevede, ko so želeli zaužiti druga poživila.
            
         
               (8)
            
            
               Vpletenost organiziranega kriminala pri proizvodnji, distribuciji in dobavi 4,4′-DMAR ter trgovini z njim znotraj Unije je omejena. Kemične predhodne sestavine in sintezne poti, ki se uporabljajo pri proizvodnji 4,4′-DMAR, niso znane.
            
         
               (9)
            
            
               4,4′-DMAR ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Za zdaj ni v postopku ocenjevanja, ocena v okviru sistema Združenih narodov pa ni bila opravljena in tudi ni načrtovana.
            
         
               (10)
            
            
               4,4′-DMAR nima ugotovljene ali priznane medicinske ali veterinarske uporabe v Uniji. Ni znakov, da bi se ta snov uporabljala za druge namene, z izjemo uporabe v analitičnih referenčnih materialih in znanstvenih raziskavah, namenjenih proučevanju njenih kemijskih, farmakoloških in toksikoloških lastnosti.
            
         
               (11)
            
            
               Poročilo o oceni tveganja navaja, da je o 4,4′-DMAR na voljo malo znanstvenih dokazov, ter opozarja na potrebo po nadaljnjih raziskavah, da bi se ugotovila zdravstvena in socialna tveganja, ki jih povzroča ta snov. Vendar je glede na razpoložljive dokaze in informacije dovolj razlogov za uvedbo nadzornih ukrepov za 4,4′-DMAR po vsej Uniji. Ker je uživanje 4,4′-DMAR tvegano za zdravje, saj je bila prisotnost te snovi dokumentirana v več smrtnih primerih, ker jo lahko uporabniki zaužijejo nevede in ker ta snov nima medicinske vrednosti, bi bilo treba za 4,4′-DMAR uvesti nadzorne ukrepe.
            
         
               (12)
            
            
               Ker je v treh državah članicah uveden nadzor za 4,4′-DMAR na podlagi nacionalne zakonodaje, ki je usklajena z obveznostmi iz Konvencije Združenih narodov o psihotropnih snoveh iz leta 1971, pet držav članic pa nadzor izvaja z drugimi zakonodajnimi ukrepi, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito pred tveganji, ki lahko nastanejo zaradi razpoložljivosti in uporabe te snovi.
            
         
               (13)
            
            
               Poročilo o oceni tveganja glede nove psihoaktivne snovi 1-cikloheksil-4-(1,2-difeniletil)piperazin (v nadaljnjem besedilu: MT-45) je bilo pripravljeno v skladu s členom 6(2), (3) in (4) Sklepa 2005/387/PNZ na posebnem zasedanju razširjenega znanstvenega odbora ECSDZD, nato pa je bilo Komisiji in Svetu predloženo 6. oktobra 2014.
            
         
               (14)
            
            
               MT-45 je N,N′-disubstituiran piperazin, ki ima cikloheksanski obroč vezan na enega od dušikovih atomov obroča piperazina, na drug dušikov atom pa je vezan 1,2-difeniletil. MT-45 je ena od vrste analgetikov 1-(1,2-difeniletil) piperazin, ki je bil izumljen v zgodnjih 70-ih letih prejšnjega stoletja.
            
         
               (15)
            
            
               MT-45 je na trgu drog v Uniji od oktobra 2013, kjer se prodaja kot „kemikalija za raziskave“, zlasti preko interneta. ECSDZD je odkril 12 spletišč internetnih dobaviteljev in trgovcev na drobno, ki prodajajo MT-45, nekateri od njih pa imajo verjetno sedež v Uniji.
            
         
               (16)
            
            
               Ena od držav članic je sporočila, da je bilo zabeleženih 28 smrtnih žrtev med novembrom 2013 in julijem 2014. V večini primerov je bila prisotnost MT-45 v bioloških vzorcih potrjena z analizo. Ista država članica je poročala tudi o približno 18 primerih zastrupitve brez smrtnega izida, klinični znaki pa so bili podobni zastrupitvi z opioidi, ki je bila v nekaterih primerih odzivna na naloksonom, tj. antagonist opioidnih receptorjev.
            
         
               (17)
            
            
               Več študij na živalih kaže, da je akutna toksičnost MT-45 nekajkrat večja od morfina.
            
         
               (18)
            
            
               Uporaba MT-45 po sedaj razpoložljivih informacijah ni razširjena. Zdi se, da ga večinoma uporabljajo osebe, ki si želijo v domačem okolju poskusiti novo snov, ali odvisniki od opioidov, ki nimajo dostopa do heroina ali drugih opioidov. Lahko se zgodi, da uporabniki mešajo MT-45 z drugimi psihoaktivnimi snovmi. Informacije o socialnih tveganjih, ki so povezana z MT-45, ne obstajajo.
            
         
               (19)
            
            
               Ni dokazov o vpletenosti organiziranega kriminala v proizvodnjo, distribucijo, trgovino in dobavo MT-45 v Unijo. Kemične predhodne sestavine in sintezne poti, uporabljene v proizvodnji MT-45, ki je bil odkrit v državah članicah, niso znane.
            
         
               (20)
            
            
               MT-45 ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Za zdaj ni v postopku ocenjevanja, ocena v okviru sistema Združenih narodov pa ni bila opravljena in tudi ni načrtovana.
            
         
               (21)
            
            
               MT-45 nima dokazane ali priznane medicinske ali veterinarske uporabe v Uniji. Ni znakov, da bi se ta snov uporabljala za druge namene, z izjemo uporabe v analitičnih referenčnih materialih in znanstvenih raziskavah, namenjenih proučevanju njenih kemijskih, farmakoloških in toksikoloških lastnosti.
            
         
               (22)
            
            
               Poročilo o oceni tveganja navaja, da je o MT-45 na voljo malo znanstvenih dokazov, in opozarja na potrebo po nadaljnjih raziskavah, da bi se ugotovilo, kakšna zdravstvena in socialna tveganja povzroča ta nova psihoaktivna snov. Vendar je glede na razpoložljive dokaze in informacije dovolj razlogov za uvedbo nadzornih ukrepov za MT-45 po vsej Uniji. Zaradi tveganj za zdravje, ki jih prinaša ta snov, saj je bila njena prisotnost dokumentirana v več smrtnih primerih, in zaradi pomanjkanja njene medicinske vrednosti, bi bilo treba za MT-45 uvesti nadzorne ukrepe.
            
         
               (23)
            
            
               Ker je v eni državi članici uveden nadzor za MT-45 na podlagi nacionalne zakonodaje, ki je usklajena z obveznostmi iz Enotne konvencije Združenih narodov o mamilih iz leta 1961 in Konvencije Združenih narodov o psihotropnih snoveh iz leta 1971, sedem držav članic pa nadzor izvaja z drugimi zakonodajnimi ukrepi, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito pred tveganji, ki lahko izhajajo iz razpoložljivosti in uporabe te snovi.
            
         
               (24)
            
            
               Sklep 2005/387/PNZ Svetu podeljuje izvedbena pooblastila, da bi se bilo mogoče na ravni Unije z uvedbo nadzornih ukrepov po vsej Uniji za nove psihoaktivne snovi hitro in strokovno odzvati na njihov pojav, ki ga države članice ugotovijo in o njem poročajo. Pogoji za izvrševanje teh izvedbenih pooblastil so bili izpolnjeni in postopki upoštevani, zato bi bilo treba sprejeti izvedbeni sklep za uvedbo nadzornih ukrepov za 4,4′-DMAR in MT-45 v celotni Uniji.
            
         
               (25)
            
            
               Sklep 2005/387/PNZ je za Dansko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (26)
            
            
               Sklep 2005/387/PNZ je za Irsko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (27)
            
            
               Sklep 2005/387/PNZ ni zavezujoč za Združeno kraljestvo, zato ne sodeluje pri sprejetju tega sklepa, s katerim se izvaja Sklep 2005/387/PNZ in zanj ni zavezujoč niti se v njem ne uporablja –
            
         SPREJEL NASLEDNJI SKLEP:
   Člen 1
   Nadzorni ukrepi po vsej Uniji se uvedejo za naslednji novi psihoaktivni snovi:
   
               (a)
            
            
               4-metil-5-(4-metilfenil)-4,5-dihidrooksazol-2-amin (4,4′-DMAR);
            
         
               (b)
            
            
               1-cikloheksil-4-(1,2-difeniletil)piperazin (MT-45).
            
         Člen 2
   Države članice do 21. oktobra 2016 sprejmejo potrebne ukrepe v skladu s svojim nacionalnim pravom, da za novi psihoaktivni snovi iz člena 1 uvedejo nadzorne ukrepe in kazenske sankcije, kot jih določa njihova zakonodaja v skladu z obveznostmi iz Enotne konvencije Združenih narodov o mamilih iz leta 1961 in/ali Konvencije Združenih narodov o psihotropnih snoveh iz leta 1971.
   Člen 3
   Ta sklep začne veljati dan po objavi v Uradnem listu Evropske unije.
   Ta sklep se uporablja v skladu s Pogodbama.
   
      V Luxembourgu, 8. oktobra 2015
      
         
            Za Svet
         
         
            Predsednik
         
         J. ASSELBORN
      
   
   
      (1)  UL L 127, 20.5.2005, str. 32.